SKRIFTLIG FORESPØRGSEL P-1423/99

af Antonios Trakatellis (PPE-DE) til Kommissionen

(1. september 1999)

Om: Forbindelserne EU-Tyrkiet og nuklear sikkerhed

Den tyrkiske regerings afgørelse om at lade et internationalt konsortium opføre et atomkraftværk i det jordskælvsplagede område Akkuyu i Tyrkiet med reaktorer af typen CANDU, der ifølge de seneste oplysninger er forbundet med sikkerhedsproblemer og ikke opfylder de internationale sikkerhedsnormer, udgør en trussel for befolkningen i Middelhavsområdet, på Balkan, i Sortehavsområdet og i Mellemøsten.

1. Hvilke oplysninger råder Kommissionen over, og hvor vidt er den projekterede opførelse af atomkraftværket kommet?

2. Vil Kommissionen rejse spørgsmålet om atomkraftværket over for de kompetente EU-organer og inden for rammerne af EU's forbindelser med Tyrkiet for at få stoppet dette projekt?

3. På Det Europæiske Råds møde i Luxembourg blev der opstillet noget kriterier for Tyrkiets tiltrædelse af EU, ligesom Det Europæiske Råd også fastsatte nogle kriterier herfor på mødet i København, bl.a ansøgerlandenes overholdelse af EU's regelværk vedrørende nuklear sikkerhed og miljøbeskyttelse. Er det på den baggrund muligt, at EU accepterer opførelsen af et sådant atomkraftværk, som kan udgøre en trussel mod folkesundheden i Grækenland og i regionen generelt?

4. Er det muligt at vedtage Kommissionens forslag til forordning om uddybning af toldunionen mellem EU og Tyrkiet, i henhold til hvilket der skal ske en indbyrdes tilnærmelse af lovgivningen med henblik på overtagelse af EU's regelværk og udvikling af foranstaltninger, der også omfatter miljøbeskyttelse med tildeling af over 135 mio, når den tyrkiske regerings afgørelse om at opføre et sådant atomkraftværk er i modstrid med målsætningerne i dette forordningsforslag?

Svar afgivet på Kommissionens vegne af Günter Verheugen

(18. oktober 1999)

Ifølge de oplysninger, som Kommissionen har til rådighed, har de tyrkiske myndigheder endnu ikke truffet afgørelse om, hvilken virksomhed der vil stå for opførelsen af atomkraftværket i Akkuyu. Oplysningerne angiver heller ikke, hvornår en sådan afgørelse vil blive truffet. Under disse omstændigheder forekommer det endnu for tidligt at fastsætte, hvilken type reaktor der vil blive anvendt. Reaktortypen CANDU indgår kun i et af de tre tilbud, som de tyrkiske myndigheder er ved at undersøge. Myndighederne har oplyst, at de udvalgte ansøgere skal kunne dokumentere, at de er anerkendte for planlægning, opførelse og drift af mindst to atomkraftværker, hvoraf mindst et skal kunne tjene som reference for Akkuyu-projektet. Det bør endelig understreges, at selv om Kommissionen følger sagen om opførelsen af atomkraftværket i Akkuyu med stor opmærksomhed, har den ikke kompetence til at deltage i afgørelserne vedrørende opførelsen eller placeringen af kraftværket. Det er de tyrkiske myndigheder, nærmere bestemt den tyrkiske atomenergikommission (TAEA), der står for disse afgørelser.

Hvad angår projektets sikkerhed og dets indvirkninger på miljøet, har de tyrkiske myndigheder tidligere meddelt, at området i Akkuyu er blevet valgt efter meget grundige seismiske, geologiske og miljømæssige undersøgelser. Specielt hvad angår de seismiske forhold i området, er der i byggeplanerne for atomkraftværket ifølge Den Internationale Atomenergiorganisation (IAEA) taget højde for muligheden for et jordskælv, der er kraftigere, end noget jordskælv der hidtil er registreret i dette område, og med den hypotese, at epicentret befinder sig ved selve kraftværket, og ikke på den nærmeste brudlinje 20 kilometer derfra. Ifølge IAEA ville det dramatiske jordskælv, der fandt sted i det nordvestlige del af Tyrkiet i august måned, ikke have haft nogen teknisk indflydelse på de hypoteser, der er anvendt ved disse beregninger.

Samarbejdet mellem Fællesskabet og Tyrkiet på energiområdet har til dato været ret begrænset på grund af manglende finansiel støtte til Tyrkiet decideret til dette område. I den europæiske strategi over for Tyrkiet(1), som blev vedtaget af Kommissionen i marts 1998 efter anmodning fra det Europæiske Råd i Luxembourg med henblik på at forberede Tyrkiet på tiltrædelse, er der imidlertid åbnet mulighed for at genoprette et sådan samarbejde. Spørgsmålene om kerneenergi, herunder nuklear sikkerhed og miljøbeskyttelse, vil kunne diskuteres inden for disse rammer.

Kommissionen forelagde forslag til to forordninger i oktober 1998(2) vedrørende finansiel støtte til den europæiske strategi. Når budgetmyndigheden har godkendt disse forslag, vil samarbejdet på energiområdet omsider kunne tage form.

(1) KOM(98) 124 endelig udg.

(2) EFT C 408 af 29.12.1998.